J. Laššáková, poslankyňa: (2003-12-16):
Predložený poslanecký návrh považujem za nesystémový, ktorý nemôže v praxi splniť očakávania predkladateľov, a to dosiahnutie väčšej právnej istoty a dôvery v pravdivosť a aktuálnosť zápisov v obchodnom registri. Chcem poukázať tiež na to, že sme len pred mesiacom schválili zákon o obchodnom registri a novelu Obchodného zákonníka, v ktorom hlavným dôvodom tejto novely bolo, aby sa skutočne zrýchlilo konanie súvisiace s obchodným registrom a určitým spôsobom sa sformalizoval. Pokiaľ by sme uvedenú právnu normu prijali, tak po nadobudnutí účinnosti by spoločnosti s ručením obmedzeným museli byť v prípadoch, keď valné zhromaždenie rozhoduje podľa § 121 ods. 1 písm. a), dovolím si citovať, pretože sú to skoro všetky skutočnosti, ktoré by museli byť spísané formou notárskej zápisnice, teda uznesenia, o schválení konaní urobených zakladateľom pred vznikom spoločnosti, o schvaľovaní stanov a ich zmien, o rozhodovaní o zmene spoločenskej zmluvy, o rozhodovaní o zvýšení a znížení základného imania a o nepeňažnom vklade, o vymenovaní a odvolaní konateľov, o vymenovaní a odvolaní členov dozornej rady, o rozhodovaní o zrušení spoločnosti alebo o zmene právnej formy spoločnosti, ak to spoločenská zmluva nepripúšťa. To znamená, že ide skoro o všetky prípady, ktoré sa bežne v malých spoločnostiach, ale aj vo veľkých spoločnostiach vyskytujú. A tu chcem poukázať na to, že predkladatelia podľa svojho návrhu hovoria len o tom, že takéto uznesenie valného zhromaždenia by malo byť vyhotovené vo forme notárskej zápisnice, a nie vo forme notárskej zápisnice o právnom úkone. Sú to dve veci. Vieme, čo je notárska zápisnica obyčajná, kde sa len v notárskej zápisnici osvedčí to, čo vlastne na tom valnom zhromaždení bolo, a notárska zápisnica o právnom úkone, to je notárska zápisnica, v ktorej ten notár vlastne garantuje a je vlastne zodpovedný, že ten úkon je v súlade so zákonom. Ja skutočne nevidím vôbec dôvod na prijatie takejto právnej úpravy. A chcela by som povedať, že Obchodný zákonník je príliš vážny obchodný kódex na to, aby sa len tak nesystémovo a čiastkovo novelizoval zvlášť, keď mám informáciu o tom, že sa pripravuje novela Obchodného zákonníka v priebehu budúceho roku. Ako to už bolo povedané, takéto sprísnenie požiadaviek vôbec nevyžaduje ani Európska únia. Nič nebráni tomu, pokiaľ si spoločníci v spoločnostiach navzájom nedôverujú, pretože toto celé, táto úprava smeruje k tomu, aby v rámci zmluvnej voľnosti si v spoločenských zmluvách upravili, že v týchto prípadoch, o ktorých sme hovorili a ktoré sú tu, bude sa vyžadovať forma notárskej zápisnice. Ale skutočne zo zákona nenúťme všetkých podnikateľov, aby museli stáť u notárov, aby museli spisovať notárske zápisnice a platiť viac nákladov. Keď si porovnáme, že je v súčasnosti asi 250 notárov a niekoľko desaťtisíc podnikateľských subjektov, tak nie je možné pri tých zmenách, ktoré v spoločnosti prirodzene sa robia a prirodzene existujú, aby sa mohli včas a rýchlo dostať k tomu, aby mohli tie zmeny navzájom uskutočňovať. Skutočne to vidím, pokiaľ by sme túto novelu prijali, ako brzdu a vidím to ako zbytočné ukladanie viac povinností, ktoré nevyžaduje od nás ani Európska únia a ktoré si môžu podnikatelia vo svojich spoločenských zmluvách upraviť. Preto sa pripájam k návrhu poslanca Ivanka a budem hlasovať za to, aby sme v prerokovaní tejto novely nepokračovali. Ešte na margo vyjadrenia vlády, ktoré sme obdržali do poslaneckých lavíc. Som veľmi prekvapená takýmto stanoviskom vlády, pretože takýto návrh bol predložený poslancami už v rámci prerokovania zákona o obchodnom registri a vtedy tento návrh podporený nebol. Neviem, čo viedlo vládu k tomu, aby takýto súhlas dala, ale predpokladám, že si zrejme asi nedomyslela všetky dôsledky, ktoré z toho vyplynú. A ja osobne toto považujem za brzdu vôbec ďalšieho podnikania a, ako som už spomenula, preto návrh nepodporím. Ďakujem pekne. (Potlesk.) Z. Martináková, podpredsedníčka NR SR: Do faktických poznámok sa hlási pán poslanec Ondrejka. Uzatváram možnosť hlásiť sa s faktickými poznámkami. V. Ondrejka, poslanec: Chcel by som sa vyjadriť ako jeden z predkladateľov k tejto situácii. Každý z poslancov má nárok na svoj názor, ale keď si spomínam 5 týždňov dozadu, tak tu odzneli celkom iné názory, keď sa predkladal návrh vládny. Hovorilo sa o strachu, že keď bude to formálne konanie pri zápisoch do obchodného registra také, ako je teraz uzákonené, aké to bude zlé pre podnikateľov. My sme na to reagovali aj v súlade s tým na pripomienky od podnikateľskej spoločnosti a teraz sú tie názory celkom iné, že ten vládny návrh, ktorý teraz bude platiť, je celkom v poriadku. Máme rokovanie s ministerstvom spravodlivosti, ktoré nám prisľúbilo vstúpiť do vyhlášky o úkonoch u notárov s tým, že by k predraženiu za tieto úkony nedošlo. Ďakujem. Z. Martináková, podpredsedníčka NR SR: Vyhlasujem všeobecnú rozpravu za skončenú. Pán predkladateľ, chcete sa vyjadriť k rozprave? Nech sa páči. J. Malchárek, poslanec: Ďakujem pekne. Len pár nesúvislých poznámok. Očakával som reakcie tie, ktoré odzneli, nakoľko v podstate vyplývajú len zo záujmov advokátov a advokátskej loby v tomto parlamente, ktorá je pomerne silná. K tomu, že pani poslankyňa Laššáková je prekvapená súhlasným stanoviskom vlády. No ja nie som prekvapený tým, že ona je prekvapená, pretože je opozičnou poslankyňou a vždy každý súhlas vlády s niečím, s čím ona môže mať a opozičný poslanec môže mať problém, ju môže udivovať. Ale čo sa týka tých vecných pripomienok, tak vôbec nejde o to, či dvaja spoločníci alebo traja spoločníci majú k sebe dôveru, ale neviem, prečo nútite podnikateľov, aby túto dôveru ako tretie subjekty v rámci obchodných konaní a kontaktov ju mali skúmať. A nie je nič ľahšie preskúmateľné, ako si pozrieť na internete, kde sú zo zákona povinne obsiahnuté notárske zápisnice v zmysle § 73 zákona č. 323/1992 Zb. o notároch  a notárskej činnosti. Čo sa týka smerníc EÚ, ja si myslím, že tu neschvaľujeme zákony iba tie, ktoré nám Európska únia predpisuje. Nie je to v rozpore so žiadnou smernicou EÚ. A robíme to práve v prospech iných podnikateľov ako podnikateľov advokátov, upozorňujem, pretože tieto názory tu odzneli len na ochranu advokátov a ich podnikateľských aktivít, ich vlastných podnikateľských aktivít. A ja len zdôrazním, a zrejme to uniklo ctenej pozornosti práve týchto advokátov, ktorí sa tu, by som povedal, oháňajú slovami podnikateľov, že komisia podnikateľská pri výbore pre hospodárstvo, privatizáciu a podnikanie, ktorej predsedám, v ktorej sú zastúpené všetky reprezentatívne podnikateľské zväzy, sa zásadne vyjadrila v prospech prijatia tejto spresňujúcej novely práve kvôli tomu, že jednoducho po absolútnej formalizácii, ktorá bola zavedená pri tých právnych úkonoch, ktoré budú v rámci registra, dochádza k veľkej právnej neistote medzi podnikateľmi. A týmto ju chceme do určitej miery eliminovať. Nemáme vôbec nič proti tomu s pánom kolegom predkladateľom Ondrejkom, aby sa tam zapracovali ustanovenia, ktoré vzišli z Legislatívnej rady vlády, ktoré si vláda osvojila, a bol by som veľmi rád, keby sme mohli aspoň o tom rozsahu, povedzme, tej novely hovoriť v rámci druhého čítania, v rámci výborov, v rámci pléna. A preto vás prosím, aby sme tento zákon spoločne podporili do druhého čítania. Ďakujem pekne za pozornosť. Z. Martináková, podpredsedníčka NR SR: Pani spravodajkyňa, chcete sa k rozprave vyjadriť? Nech sa páči.